**Tyrd Arglwydd Iesu**

**Darllen: Datguddiad 22:12-21**

*“Edrychwch! Dw i'n dod yn fuan! Bydd gen i wobr i'w rhoi i bawb, yn dibynnu ar beth maen nhw wedi'i wneud. Fi ydy'r Alffa a'r Omega, y Cyntaf a'r Olaf, y Dechrau a'r Diwedd.*

*“Mae'r rhai sy'n glanhau eu mentyll wedi'u bendithio'n fawr, ac yn cael mynd at goeden y bywyd, ac yn cael mynediad drwy'r giatiau i mewn i'r ddinas. Y tu allan mae'r cŵn, a'r rhai sy'n ymarfer dewiniaeth, pobl sy'n anfoesol yn rhywiol, llofruddion, y rhai sy'n addoli eilun-dduwiau a phawb sy'n caru twyllo.*

*“Dw i, Iesu, wedi anfon fy angel i rannu'r dystiolaeth hon gyda chi er lles yr eglwysi. Fi ydy disgynnydd y Brenin Dafydd, a'r Seren sy'n disgleirio yn y bore.”*

*Mae'r Ysbryd a'r briodferch yn dweud, “Tyrd!” Gadewch i bawb sy'n clywed ateb, “Tyrd!” Gadewch i'r rhai sydd â syched arnyn nhw ddod. Pwy bynnag sydd eisiau, gadewch iddyn nhw dderbyn dŵr y bywyd yn rhodd.*

*Dw i'n rhybuddio pawb sy'n clywed geiriau proffwydol y llyfr hwn: Os bydd unrhyw un yn ychwanegu rhywbeth atyn nhw, bydd Duw yn dod â'r plâu sy'n cael eu disgrifio yn y llyfr hwn arnyn nhw. Ac os bydd unrhyw un yn dileu rhan o neges broffwydol y llyfr hwn, bydd Duw yn cymryd oddi arnyn nhw eu siâr o goeden y bywyd a'u lle yn y ddinas sanctaidd sy'n cael ei disgrifio yn y llyfr hwn.*

*Mae'r un sy'n rhoi'r dystiolaeth am y pethau hyn yn dweud, “Ydw, dw i'n dod yn fuan.”*

*Amen! Tyrd, Arglwydd Iesu!*

*Dw i'n gweddïo y bydd pobl Dduw i gyd yn profi haelioni rhyfeddol yr Arglwydd Iesu! Amen.*

*.......................*

Dyma eiriau olaf yr Arglwydd Iesu fel y datguddiwyd hwy i’r Apostol Ioan. Yr hyn sy’n gwbl glir o’r darn yw bod yr Arglwydd Iesu’n dod yn ôl eto.

Mi ddylai’r eglwys gyfan, a phob Cristion unigol gymryd yr Ail Ddyfodiad o ddifri. Mae’r Beibl yn gwbl glir bod Iesu’n dod yn ôl, ac mi ddylai hyn roi rheswm a chyfeiriad i’n bywydau. Dylai ein hymateb fod yn wresog ac yn frwd: *“Tyrd Arglwydd Iesu”.*

Ydyn ni wedi colli golwg ar yr Ail Ddyfodiad? Ydyn ni’n byw i heddiw, a’r byd yma’n unig? Yn sicr mae Cristnogion sy’n dioddef erledigaeth gyda mwy o obaith am y Nefoedd, a’r Ail Ddyfodiad, nac sy gynnon ni yn y gorllewin gyda’n digonedd materol.

Mae ymateb yr Ysbryd a’r Eglwys, “*Tyrd Arglwydd Iesu*”, yn un cwbl addas fel arweiniad i weddïo. Dyma ddylai fod ein gweddi, sef i’r Arglwydd ddod eto’n fuan, a rhoi terfyn ar y stad o bechod, temtasiynau a gwendid yr ydym yn cael ein hunan ynddo. Dyma ddylai fod ein gweddi, er mwyn gweld cyflawniad gogoneddus cynllun Duw ar gyfer ei bobl, a’r holl fydysawd.

Dylai pob eglwys yng Nghymru ddweud, “Tyrd Arglwydd Iesu”. Ein dyhead ydy bendith o’r nef ar bregethiad y gair, am ddiwygiad a gwres ysbrydol o’r newydd.

Dylai pob Cristion unigol hefyd ddweud, “Tyrd Arglwydd Iesu”.

Pam tyrd? Dyma bennill gynta’ emyn enwog:

*O tyred i’n gwaredu, Iesu da,*

*fel cynt y daethost ar dy newydd wedd,*

*a’r drysau ‘nghau, at rai dan ofnus bla,*

*a’u cadarnhau â nerthol air dy hedd:*

*llefara dy dangnefedd yma nawr*

*a dangos inni greithiau d’aberth mawr.*

*(John Roberts, Caneuon Ffydd 375)\**

Rydyn ni eisiau iddo ein nerthu ni i wynebu heddiw, yfory a gweddill ein dyddiau, er mwyn i ni fyw er ei glod. Rydyn ni eisiau iddo ddod yn agosach i ni fedru rhyfeddu o’r newydd ar ei drugaredd, ac i fedru ei addoli’n fwy gwresog.

Tybed be fyddai’r ymateb gorau i’r rhai sy’n bell oddi wrth Iesu?

“Tyrd o’r newydd i’m calon Arglwydd Iesu, i roi o’r newydd o’th drugaredd a’th heddwch.”

Beth am ymateb y rhai sydd eto heb gredu? “Tyrd Arglwydd Iesu i fy achub ac i fod yn Arglwydd ar fy mywyd”.

Wrth i ni weddïo beth am i ni ddweud yn gyson: “Tyrd Arglwydd Iesu”?